b'\n_START_ARTICLE_\nErland Nordenski\xc3\xb6ld\n_START_SECTION_\nLiv og karriere\n_START_PARAGRAPH_\nNordenski\xc3\xb6ld blev student 1896, filosofisk kandidat 1898, amanuensis ved Naturhistoriska riksmuseet i Stockholm 1906-08, 1913 intendent ved den etnografiske afdeling i G\xc3\xb6teborgs Museum, filosofisk h\xc3\xa6dersdoktor ved G\xc3\xb6teborgs h\xc3\xb6gskola 1916, 1923 professor i etnografi ved G\xc3\xb6teborgs h\xc3\xb6gskola og medlem af "Vetenskaps- och vitterhetssamh\xc3\xa4llet" i G\xc3\xb6teborg 1918.\n_START_SECTION_\nRejser\n_START_PARAGRAPH_\nNordenski\xc3\xb6ld har i etnografisk \xc3\xb8jemed foretaget resultatrige rejser i Patagonien 1899, i gr\xc3\xa6nsedistrikterne mellem Argentina og Bolivia 1901\xe2\x80\x9402, i Perus og Bolivias gr\xc3\xa6nsetrakter 1904\xe2\x80\x9405, i Bolivia 1908\xe2\x80\x9409, i Bolivia og Brasilien 1913\xe2\x80\x9414. Fra disse rejser har han hjembragt store samlinger, nu for st\xc3\xb8rste delen opbevarede i Naturhistorisk Rigsmuseum.\n_START_SECTION_\nUdstillinger og kongresser\n_START_PARAGRAPH_\nP\xc3\xa5 hans initiativ anordnedes i 1907 i Stockholm en righoldig etnografisk udstilling af genstande samlede af svenske mission\xc3\xa6rer i ulige verdensdele, og i forbindelse hermed blev under hans redaktion udgivet Etnografiska bidrag af svenska mission\xc3\xa4rer. I Afrika. Han var generalsekret\xc3\xa6r ved amerikanistkongressen i G\xc3\xb6teborg 1923.\n_START_SECTION_\n\xc3\x86resmedlemsskaber og h\xc3\xa6dersbeviser\n_START_PARAGRAPH_\nHan var \xc3\xa6resmedlem af 15 forskellige geografiske og antropologiske selskaber, herunder fik han i 1916 det danske Geografisk Selskabs guldmedalje.'